Ranskan muuttamat julkisen palvelun velvoitteet Ranskan sisäisessä säännöllisessä lentoliikenteessä



Virallinen lehti nro C 062 , 09/03/2002 s. 0040 - 0040



Ranskan muuttamat julkisen palvelun velvoitteet Ranskan sisäisessä säännöllisessä lentoliikenteessä (2002/C 62/05) 1. Ranska on päättänyt muuttaa julkisen palvelun velvoitteita, jotka koskevat säännöllistä lentoliikennettä Rodezin (Marcillac) ja Pariisin (Orly) välillä. Velvoitteet on julkaistu yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti 31. toukokuuta 1997 Euroopan yhteisöjen virallisessa lehdessä C 165. 2. Uudet julkisen palvelun velvoitteet ovat seuraavat: Vähimmäisvuoroväli Reitillä on lennettävä vähintään - kolme edestakaista lentoa päivässä koko vuoden ajan maanantaista perjantaihin, yksi aamulla, yksi keskellä päivää ja yksi illalla, paitsi yleisinä juhla- ja vapaapäivinä. Keskellä päivää lennettävä vuoro voidaan jättää liikennöimättä enintään kahdeksan viikon aikana vuodessa, varsinkin heinäkuun puolestavälistä syyskuun alkuun, - yksi edestakainen lento lauantaiaamuisin, - kaksi edestakaista lentoa sunnuntaisin, yksi iltapäivällä ja yksi illalla, - yksi edestakainen lento yleisinä juhlapäivinä erikoistapauksia lukuun ottamatta ja ammattijärjestön Syndicat Mixte de l'Aménagement et de l'exploitation de l'Aéroport Rodez/Marcillac suostumuksella. Lennot on tehtävä ilman välilaskua Rodezin (Marcillac) ja Pariisin (Orly) välillä. Konetyyppi ja kapasiteetti Lennoilla on käytettävä paineistettua suihkukonetta, jonka kapasiteetti on vähintään 50 paikkaa. Aikataulut Aikataulut on laadittava siten, että liikeasioissa matkustavat voivat arkisin lentää edestakaisen lennon saman päivän aikana niin, että perilläoloaika Pariisissa tai Rodezissa on vähintään kahdeksan tuntia. Aikataulut on laadittava myös siten, että ne helpottavat yhteisön sisäisiä ja yhteisön ulkopuolelle suuntautuvia transitmatkustajien jatkoyhteyksiä Pariisin (Orly) lentoasemalla. Pariisin (Orly) lentoasemalla on varattu lähtö- ja saapumisaikoja Pariisin (Orly) ja Rodezin (Marcillac) välistä säännöllistä lentoliikennettä varten lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 9 artiklan mukaisesti. Reitistä kiinnostuneet lentoliikenteen harjoittajat saavat yksityiskohtaiset tiedot lähtö- ja saapumisajoista Pariisin lentoasemien koordinaattorilta. Lentojen myynti Lentojen myynti on hoidettava vähintään yhden tietokonepohjaisen varausjärjestelmän kautta. Lippujen hinnannousu ei saa ylittää bruttokansantuotteen (BKT) hintaindeksin nousua (ilman veroja ja maksuja). Tämä ei koske merkittävää nousua dollarin kurssiin liittyvissä viitemuuttujissa, polttoaineen hinnassa, vakuutusmaksuissa eikä muuta liikenteenharjoittajan osoittamaa taloudellisen ympäristön merkittävää muutosta, joka on todettu yli kolmen kuukauden ajan. Palvelun jatkuvuus Ylivoimaista estettä lukuun ottamatta suoraan lentoliikenteen harjoittajasta johtuvista syistä peruutettujen lentojen määrä ei saa ylittää IATA-ilmailukauden aikana kolmea prosenttia suunnitelluista lennoista. Lentoliikenteen harjoittaja saa keskeyttää lentoliikenteen ainoastaan vähintään 6 kuukautta aiemmin tehdyn ennakkoilmoituksen jälkeen. Yhteisön liikenteenharjoittajille annetaan tiedoksi, että liikenteen harjoittaminen kyseisillä reiteillä edellä mainittuja julkisen palvelun velvoitteita noudattamatta voi johtaa hallinnollisiin ja/tai oikeudellisiin seuraamuksiin. 3. Nämä julkisen palvelun velvoitteet korvaavat 31. maaliskuuta 2002 alkaen Euroopan yhteisöjen virallisessa lehdessä C 165 31. toukokuuta 1997 julkaistut Rodezin (Marcillac) ja Pariisin (Orly) väliselle säännölliselle lentoliikenteelle asetetut julkisen palvelun velvoitteet.